
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	4 martie 2008

	Nr.
	27/ 581


R A P O R T

asupra propunerii legislative pentru modificarea şi completarea alin.(1) din articolul unic din Legea nr.449/2006 privind aprobarea Ordonanţei de urgenţă a Guvernului nr.46/2006 pentru modificarea art.80 alin.(1) şi (2) din Legea nr.19/2000 privind sistemul public de pensii şi alte drepturi de asigurări sociale
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 876 din 10 decembrie 2007, cu dezbaterea pe fond în procedură obişnuită a propunerii legislative pentru modificarea şi completarea alin.(1) din articolul unic din Legea nr.449/2006 privind aprobarea Ordonanţei de urgenţă a Guvernului nr.46/2006 pentru modificarea art.80 alin.(1) şi (2) din Legea nr.19/2000 privind sistemul public de pensii şi alte drepturi de asigurări sociale
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1220/17.09.2007)

· avizul favorabil al Consiliului Economic şi Social (nr.1917/15.10.2007)

· avizul negativ al Comisiei juridice, de disciplină şi imunităţi (nr.31/1354/05.02.2008)

· avizul favorabil al Comisiei pentru egalitatea de şanse pentru femei şi bărbaţi (nr.37/46/13.02.2008)

· punctul de vedere negativ al Guvernului (nr.2606/08.10.2007).

         Propunerea legislativă are ca obiect de reglementare modificarea şi completarea alin.(1) din articolul unic din Legea nr.449/2006 privind aprobarea Ordonanţei de urgenţă a Guvernului nr.46/2006 pentru modificarea art.80 alin.(1) şi (2) din Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, în sensul ca valoarea unui punct de pensie să reprezinte cel puţin 45% din salariul mediu brut lunar pe economie, prognozat pentru anul respectiv.

Comisia propune Plenului Camerei Deputaţilor respingerea  iniţiativei legislative din următoarele considerente:

· textul propus vizează în fapt modificarea prevederilor alin.(1) şi (2) ale art.80 din Legea nr.19/2000, şi nu a articolului unic din Legea nr.449/2006;
· începând cu data de 1 ianuarie 2009, potrivit prevederilor din Legea nr.250/2007, valoarea punctului de pensie nu va putea fi mai mică de 45% din salariul mediu brut utilizat la fundamentarea bugetului asigurărilor sociale de stat;
· devansarea unei astfel de prevederi, deja legiferată, conduce la modificarea prevederilor bugetului asigurărilor sociale de stat, dar şi la apariţia paralelismului legislativ;
· expunerea de motive care însoţeşte propunerea legislativă nu conţine estimări privind influenţele financiare suplimentare rezultate din aplicarea măsurii stabilite prin proiectul de act normativ şi nu precizează modul de acoperire a plusului de cheltuieli, aşa cum se prevede la art.15 din Legea nr.500/2002 privind finanţele publice, cu modificările ulterioare.

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată. 

La dezbaterile care au avut loc în şedinţa comisiei din 27 februarie 2008 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Egalităţii de Şanse:
· d-na Denisa Pătraşcu – Secretar de Stat
· d-na Georgeta Bratu – director.
La lucrările comisiei au fost prezenţi 16 deputaţi, din totalul de 18 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 03 decembrie 2007.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Gheorghe Barbu


Kerekes Károly 

Şef serviciu, 

Consilier Elena MESAROŞ

Întocmit,

Consilier Elena ANGHEL

